Made in Denmark.

Det er et prædikat, som man i det store udland oftest vil forbinde med bacon, vindmøller eller småkager.

Men snart kan der også komme til at stå medicinsk cannabis på listen.

Som første virksomhed i Danmark har Spectrum Cannabis fået Lægemiddelstyrelsens tilladelse til at producere cannabis til medicinsk brug.

Forsøg med medicinsk cannabis Forsøget begyndte 1. januar 2018 og fortsætter fire år frem. Forsøget betyder, at en afgrænset patientgruppe kan få lægeordineret cannabis. Det gælder eksempelvis patienter med sklerose, rygmarvsskade, kronisk smertebehandling og kvalme/opkastning efter kemoterapi. Forsøgsordningen evalueres efter fire år, og herefter skal det overvejes, om der skal laves en permanent ordning. Dyrkningsordningen kommer til at køre sideløbende med forsøgsordningen med medicinsk cannabis over fire år. Kilde: Sundheds- og Ældreministeriet

I halvandet år har den fynske virksomhed testet og kørt forsøg med at producere den medicinske cannabis.

Med det har den nu bevist over for myndighederne, at den over tid er i stand til at levere et produkt af høj kvalitet. Det er nemlig et kriterie for, at man kan få tilladelse til at producere cannabis.

Det vækker naturligvis begejstring hos direktør Morten Snede.

- Det har været et gigantisk teamarbejde, som har gjort, at vi er kommet i mål foran vores konkurrenter, siger han med hentydning til de i alt 12 selskaber, der er blevet godkendt til at dyrke cannabis i Danmark.

Højere kvalitet og lavere priser

Det har i snart et år været muligt for danske patienter at få udskrevet en recept på medicinsk cannabis. Indtil nu har den været produceret i udlandet.

Men med den nye godkendelse betyder det, at der til efteråret er danskproduceret cannabis på hylderne.